寒食對酒
作者：楊萬里
朝代：宋

paragraphs: 荔支園園花，寒食日日雨。
先生老多病，頗已疎綠醑。
兒童喜時節，笑語治樽俎。
南烹俱前陳，北果亦草具。
蝤蛑方絕甘，笋蕨未作苦。
先生欲獨醒，兒意難多拒。
初心且一杯，三杯亦漫許。
醒時本强飲，醉後忽快舉。
一杯至三杯，一二三四五。
偶然問兒輩，卒爵是何處。
兒言翁但醉，已忘酒巡數。